Počiatek, Ján, minister dopravy, výstavby a regionálneho rozvoja SR (2014-06-12):
Ďakujem za slovo. Vážená pani predsedajúca, vážené dámy, vážení páni, vážený pán poslanec, viem, že sa snažíte túto transakciu nazvať privatizáciou, aj keď podľa môjho názoru to nie je privatizácia v tom zmysle, ako to vy definujete. To bol plán vašej vlády, pretože ste neboli schopní túto firmu riadiť, nájsť pre ľudí prácu a neboli ste ochotní vziať na seba zodpovednosť za jej ďalší rozvoj. Privatizácia by znamenala, že štát stratí úplnú kontrolu nad železničným Cargom, pričom by nebolo možné zasahovať do rozhodnutí privatizéra napríklad v takých kľúčových otázkach, ako sú pracovné miesta dnešných 6 tisíc zamestnancov. Pripomínam len, že rozhodnutím vašej vlády počas ministrovania vášho straníckeho šéfa zostalo na ulici vyše 4 tisíc železničiarov. Ale to určite viete. Ja som vždy tvrdil a naďalej budem tvrdiť, že štát nemusí byť vždy zlý vlastník, ak má tá firma kvalitný manažment. My sme hľadali spôsob, ako pomôcť nielen štátnemu Cargu, ale celému sektoru nákladnej železničnej dopravy. Vypracovali sme komplexný plán na jej rozvoj, ktorý v lete minulého roku schválila vláda. V rámci našej stratégie sme pripravili aj niekoľko krokov, ako ozdraviť samotné ZSSK Cargo. Naším strategickým cieľom je vytvoriť silné, stabilné a prosperujúce železničné Cargo podnikajúce v zdravom železničnom sektore. Filozofiou zmien v Cargu je ozdravenie tejto spoločnosti sústredením sa na jej kľúčovú činnosť, teda prepravu tovarov po železnici. Odčlenením vedľajších činností, teda napríklad aj starostlivosti o vozňový park chceme zefektívniť fungovanie tejto spoločnosti, znížiť jej zadlženosť a zvýšiť jej konkurencieschopnosť. Nákladná železničná preprava pritom zostane plne v rukách štátu, ktorý aj naďalej bude mať možnosť rozhodovať o budúcnosti a stratégii tejto spoločnosti. Navyše, aj vďaka transakcii, na ktorú sa pýtate, sa podarí výrazne ozdraviť ZSSK Cargo, pričom dúfam, že súhlasíte, že zníženie celkového zadlženia z pôvodných 450 miliónov na rádovo 140 miliónov výhľadovo do roku 2016, čiže zhruba na 30-percentnú úroveň oproti roku 2012 bude naozaj veľmi pozitívnym výsledkom. Čo sa týka konkrétne vašej otázky, by som vás chcel poopraviť, nie je pravda, že prišla len jedna ponuka. Treba si uvedomiť, že išlo o naozaj veľkú medzinárodnú súťaž, kde prejavilo záujem 15 záujemcov pôvodne. Cargo totižto vyvinulo maximálnu snahu, aby do tohto procesu boli zapojení najväčší svetoví odborníci v tejto oblasti. A preto o týchto chystaných zmenách sme informovali v najprestížnejších zahraničných ekonomických médiách v denníkoch. Náročnými kritériami, ktoré sme si tu nastavili, prešlo päť veľkých a medzinárodne ostrieľaných spoločností, ktoré mali možnosť nazrieť do pozadia celej transakcie a pripraviť svoje ponuky. Je pravda, že sme nastavili veľmi náročné podmienky, pretože sme hľadali partnera, ktorý ma Cargu čo ponúknuť. Tým myslím predovšetkým medzinárodné skúsenosti z manažmentov vozňového parku, know-how v tejto oblasti, ako aj veľmi priaznivé podmienky ďalšej spolupráce pre materské Cargo, konečnú ponuku predložili dvaja uchádzači, pričom iba jednému sa podarilo v stanovenej lehote preukázať, že má zabezpečené finančné krytie. O tom, že tie podmienky boli naozaj prísne nastavené a pre štát veľmi výhodné, svedčí aj fakt, že ich dokázal splniť naozaj len najsilnejší z najsilnejších. Druhý záujemca nebol schopný pri tak vysokej cene za predaj vozňov a tak nízko nastavenej cene za spätný prenájom, mimochodom, o niekoľko eur nižšej, ako je ich priemerná trhová cena, zabezpečiť bankové financovanie. Ďakujem za slovo, skončil som.